b'\n_START_ARTICLE_\nBurgundi\n_START_SECTION_\nHistoriaa\n_START_PARAGRAPH_\nBurgundin nimi on per\xc3\xa4isin it\xc3\xa4germaaniselta burgundien kansalta, joka kansainvaellusten aikaan siirtyi 200-luvulla ensin Oderilta Mainin yl\xc3\xa4juoksulle, kunnes 400-luvulla perusti ensimm\xc3\xa4isen valtakuntansa Genevenj\xc3\xa4rven tiet\xc3\xa4mille. _NEWLINE_Vuonna 879 perustettiin Juravuoristosta V\xc3\xa4limereen ulottuva Provencen kuningaskunta, joka tunnettiin my\xc3\xb6s Burgundin kuningaskuntana ja my\xc3\xb6hemmin Ala-Burgundina. Alue yhdistettiin vuonna 933 sen koillispuolella sijainneeseen Yl\xc3\xa4-Burgundiin, ja valtakunnan nimeksi tuli Burgundin kuningaskunta eli Arelatum. Valtakunnan p\xc3\xa4\xc3\xa4kaupunki Arles oli sen aikaiselta nimelt\xc3\xa4\xc3\xa4n Arelate, mist\xc3\xa4 juontui alueen toinen nimitys. _NEWLINE_1400-luvulla Burgundin herttuakunta laajentui vuosikymmeniksi k\xc3\xa4sitt\xc3\xa4m\xc3\xa4\xc3\xa4n jopa suuren osan silloisia Alankomaita.'